b"\n_START_ARTICLE_\nEscala de Bennett\n_START_PARAGRAPH_\nL'escala de Bennett ha estat usada per mesurar les actituds personals envers la diversitat cultural. Va ser creada per Milton Bennett, qui li va donar nom._NEWLINE_El grau m\xc3\xa9s baix indica la negaci\xc3\xb3 de tota difer\xc3\xa8ncia, usualment per desconeixement d'altres cultures o per una visi\xc3\xb3 massa estereotipada de pr\xc3\xa0ctiques de diferents comunitats. Quan hom esdev\xc3\xa9 conscient de l'exist\xc3\xa8ncia de les difer\xc3\xa8ncies, pot passar a la fase defensiva, on es practica un etnocentrisme absolut que considera la pr\xc3\xb2pia cultura com a superior a totes les altres. Posteriorment es passen a analitzar els punts comuns, de manera que es minimitzen i relativitzen les difer\xc3\xa8ncies, concebudes com a molt menors comparades amb all\xc3\xb2 universal de l'\xc3\xa9sser hum\xc3\xa0. Una an\xc3\xa0lisi m\xc3\xa9s a fons permet situar-se a la fase de toler\xc3\xa0ncia, quan es constaten les difer\xc3\xa8ncies culturals i es desitja saber m\xc3\xa9s de les altres cultures, sense que es transformi la pr\xc3\xb2pia. Si el contacte amb individus d'altres comunitats \xc3\xa9s freq\xc3\xbcent, es pot aprendre a adaptar la conducta a les exig\xc3\xa8ncies de la diversitat cultural per garantir una millor comunicaci\xc3\xb3. El darrer estadi correspon a una cultura h\xc3\xadbrida, on el subjecte pot comprendre les difer\xc3\xa8ncies i adaptar-s'hi sense judicis de valor negatius, un estadi necessari per a la interculturalitat."